钦定古今图书集成/明伦汇编/氏族典/第194卷 > 《廖用贤尚友录》 > 焦继勋
## 钦定古今图书集成/明伦汇编/氏族典/第194卷 > 《廖用贤尚友录》 > 焦继勋

按《宋史焦继勋传》：“继勋，字成绩，许州长社人。少读书
有大志。晋祖镇太原，继勋以儒服谒见，晋祖与语，悦
之，留帐下。天福初，授皇城兼宫苑使，迁武德使。安重
荣反镇州，安从进自襄阳举兵为应，晋祖命继勋督
诸将进讨，以功就拜齐州防御使。少帝即位，从进平，
藉继勋威名镇之，徙襄阳防御使。岁馀，入为右千牛”
卫大将军，拜宣徽北院使，迁南院使。西人寇边，朝议
发师致讨，继勋抗疏请行，拜秦州观察使兼诸蕃水
陆转运使。既至，推恩信、设方略招诱，诸郡酋长相率
乞盟，边境以安。俄徙知陕州，就迁保义军兵马留后。
汉初，凤翔军校阳彦昭据城叛，命继勋率师讨之，以
功授保大军节度。召入，会汉祖幸大名，留为京城右
厢巡检使，俄改右羽林统军。隐帝末，命继勋领兵北
征。及周祖举兵向阙，继勋战不利，遂归周祖。广顺初，
改右龙武统军。世宗征淮南，为左厢排阵使，又改右
羽林统军将军、左屯卫上将军，以战功拜彰武军节
度。宋初，召为右金吾卫上将军，改右武卫上将军。干
德三年，权知延州。四年，判右街仗，为彰德军节度，仍
知留府事。太平兴国三年卒，年七十八，赠太尉。继勋猎涉史传，颇达治道，所至有善政。